*จังหวัดตราด*

# 

# *ประวัติความเป็นมา*

ไม่มีหลักฐานปรากฏแน่ชัดว่าเมืองตราดมีประวัติศาสตร์ความเป็นมาอย่างไรแต่เท่าที่ค้นพบในสมัยกรุงศรีอยุธยาสมเด็จพระบรมไตรโลกนาถ (ปีพ.ศ.1991-2031) ได้ทรงพระกรุณาโปรดเกล้าฯ ให้มีการปรับปรุงเป็น บ้านเมืองครั้งใหญ่ขึ้นโดยจัดแบ่งการบริหารราชการแผ่นดิน ออกเป็น 2 ส่วน คือ ส่วนกลางและส่วนภูมิภาค ส่วนกลางประกอบไปด้วย ฝ่ายทหาร และ พลเรือน ส่วนภูมิภาคแบ่งเมืองต่างๆ ออกเป็น หัวเมืองเอก หัวเมืองโท หัวเมืองตรี และหัวเมืองจัดวางตามลำดับ อย่างไรก็ตามในสมัยสมเด็จพระบรมไตรโลกนาถ ก็ไม่ปรากฏชื่อของเมืองตราดแต่อย่างใดเพียงแต่บอกว่า "หัวเมืองชายทะเลหรือ บรรดาหัวเมืองชายทะเล" เท่านั้นต่อมาในสมัยพระบาทสมเด็จพระนเรศวรมหาราชได้ปรากฏว่า บรรดาหัวเมืองชายทะเลแถบตะวันออกนั้นเรียกแต่เพียงว่า "บ้านบางพระ" ในตอนปลายของกรุงศรีอยุธยา ได้ปรากฏหลักฐานในพระราชพงศาวดารว่าบรรดาเสนาบดีจัตุสดมภ์ทั้งหลาย ได้พากันแบ่งหัวเมือง ต่าง ๆ ให้ไปขึ้นกับสมุหนายก สมุหพระกลาโหม และโกษาธิบดี ทำการติดต่อค้าขายกับชาวต่างประเทศ ทางทะเล หลักฐานอีกทางหนึ่งเชื่อว่าคำว่า "ตราด" นี้อาจจะมีชื่อเรียกเพี้ยนมาจาก "กราด" อันเป็นชื่อของต้นไม้ชนิดหนึ่งสำหรับใช้ทำไม้กวาด ซึ่งในสมัยก่อน ต้นไม้ชนิดนี้มักจะมีมากทั่วเมืองตราดจากหลักฐานต่างๆดังกล่าวมาแล้วนี่ เองจึงทำให้ชื่อว่า "เมืองตราด" เป็นเมืองที่มีชื่อเรียกกันมาอย่างนี้กว่า 300 ปีมาแล้ว และเป็นเมืองสำคัญ ซึ่งขึ้นอยู่กับฝ่ายการคลังของประเทศมาตั้งแต่สมัยพระเจ้าปราสาททองแล้ว จนกระทั่งก่อนจะเสีย กรุงศรีอยุธยาในปี พ.ศ. 2310 พระเจ้าตากสินได้

รวบรวมกำลังทหารจำนวนหนึ่งตีฝ่าวงล้อมของพม่าหนีออกจากกรุงศรีอยุธยา เดินทางไปรวมตัวกันทางทิศตะวันออก โดยยกทัพไปถึงเมืองตราดซึ่งปรากฏในพงศาวดารว่าหลังจากพระเจ้าตากสินตีเมืองจันทบุรีได้แล้ว เมื่อวันอาทิตย์เดือน 7 ปีกุนพ.ศ. 2310 ก็ได้ เกลี้ยกล่อม ผู้คนให้กลับคืนมายังภูมิลำเนาเดิม ครั้นเห็นว่าเมืองจันทบุรีเรียบร้อยอย่างเดิมแล้ว จึงยกกองทัพเรือ ไปยังเมืองตราด พวกกรมการและราษฎรก็พากันเกรงกลัวยอมอ่อนน้อม โดยดีทั่วทั้งเมือง และขณะนั้นมีสำเภาจีน มาทอดอยู่ที่ปากน้ำเมืองตราดหลายลำ พระเจ้าตากให้ไปเรียกนายเรือมาเฝ้า พวกจีนขัดขืน แล้วกลับยิงเอา ข้าหลวงพระเจ้าตากทรงทราบ ก็ลงเรือที่นั่งคุมเรือรบลงไปล้อมสำเภาไว้แล้ว บอกให้ พวกจีนอ่อนน้อมโดยดีพวกจีนก็หาฟังไม่กลับเอาปืน ใหญ่น้อยระดมยิงรบกันอยู่ครึ่งวัน พระเจ้าตากก็ตีได้เรือสำเภาจีนทั้งหมด ได้ทรัพย์สิ่งของเป็นกำลังกองทัพเป็นอันมาก พระเจ้าตาก จัดการเมืองตราดเรียบร้อยแล้ว ก็กลับขึ้นมาตั้ง อยู่ ณ เมืองจันทบุรี " เหตุการณ์สำคัญอีกเหตุการณ์หนึ่งเกี่ยวกับเมืองตราด ก็คือ เมื่อปี พ.ศ. 2446 ในรัชสมัยพระบาทสมเด็จพระจุลจอมเกล้าเจ้าอยู่หัว ประเทศไทยได้เสียดินแดนให้แก่ประเทศฝรั่งเศส เนื่องมาจากการตกลงทำสนธิสัญญากับฝรั่งเศสเมื่อวันที่ 13 กุมภาพันธ์ พ.ศ. 2446 (ร.ศ.122) ซึ่งทำให้ไทยจำต้องยกดินแดนจังหวัดตราด และ เกาะต่างๆ ตั้งแต่อำเภอแหลมสิงห์ จ.จันทบุรีไปจนถึงเกาะกูด และเมืองปัจจันตคีรีเขตร หรือ เกาะกง ให้แก่ฝรั่งเศสเพื่อแลกเปลี่ยนให้ฝรั่งเศสถอนกองทหารไปจากจันทบุรี โดยสัญญาฉบับนี้ ได้ให้สัตยาบันต่อกันและมีผลทำให้กองทหารฝรั่งเศสถอนออกไปจากเมืองจันทบุรีตามสัญญา เมื่อ 12 มกราคม พ.ศ.2477

## *ขนาดและที่ตั้ง*

จังหวัดตราด เป็นจังหวัดในภาคตะวันออก

อยู่ห่างจากกรุงเทพมหานคร ตามเส้นทางสายบางนา -

บ้านบึง - แกลง - ตราด เป็นระยะทาง 315 กิโลเมตร

มีเนื้อที่ประมาณ 2,819 ตารางกิโลเมตร มีอาณาเขต

ติดต่อดังต่อไปนี้

ทิศเหนือ ติดจังหวัดจันทบุรี

ทิศตะวันออก ติดประเทศกัมพูชาประชาธิปไตย

ทิศใต้ ติดอ่าวไทย

ทิศตะวันตก ติดจังหวัดจันทบุรี

#### *ภูมิประเทศและภูมิอากาศ*

#### 

***ลักษณะภูมิประเทศ***

สภาพภูมิประเทศของจังหวัดตราด มีลักษณะเป็นลูกคลื่นหรือลูกฟูก และเนินเขาเตี้ย ๆ ทางตอนบนเป็นภูเขาสูงและที่สูงตอนกลางมีที่ราบแคบ และชายฝั่งทะเลตอนใต้ช่วงเทือกเขาบรรทัดติดกับจังหวัดจันทบุรี เป็นเทือกเขาหินแกรนิตที่มีความแข็งแกร่ง พื้นที่ในจังหวัดตราดแบ่งออกเป็น 4 เขตใหญ่ ดังนี้

1. ที่ราบบริเวณลุ่มน้ำ ได้แก่ บริเวณที่ราบตอนกลางและตะวันออกเหมาะสำหรับทำนาข้าวและปลูกผลไม้

2. ที่ราบบริเวณภูเขา ได้แก่ บริเวณที่ราบตอนบนและตอนกลาง บริเวณนี้มีพื้นที่กว้างขวางมาก เนื่องจากมีภูเขากระจายอยู่ทั่วไปเป็นพื้นที่ที่เหมาะแก่การทำสวนผลไม้ ยางพารา และปลูกสับปะรด

3. ที่สูงบริเวณภูเขา ได้แก่ บริเวณทางตอนกลางของอำเภอแหลมงอบและเขตติดต่ออำเภอเขาสมิง นอกจากนี้ยังมีบริเวณที่เป็นเกาะต่าง ๆ ซึ่งส่วนมากมีสภาพเป็นพื้นที่ป่าไม้

4. บริเวณที่ราบต่ำฝั่งทะเล ได้แก่ บริเวณฝั่งทะเลเกือบตลอดแนว บริเวณพื้นที่เหล่านี้เป็นป่าไม้ชายเลนอย่างหนาแน่น และยังเป็นสถานที่เลี้ยงสัตว์น้ำบางชนิดด้วย

***ลักษณะภูมิอากาศ***

สภาพภูมิอากาศโดยทั่วไป อากาศค่อนข้างร้อนอุณหภูมิเฉลี่ยอยู่ระหว่าง 27.81-32.57 องศาเซลเซียส ในปี 2558 อุณหภูมิสูงสุด 34.25 องศาเซลเซียส ต่ำสุด 21.47 องศาเซลเซียส มีฝนตกตลอดทั้งปี 184 วัน ปริมาณน้ำฝนวัดได้ 4,551.1 มิลลิเมตร

## *การปกครองและประชากร*

ในปี 2558 จังหวัดตราด แบ่งการปกครอง

ส่วนภูมิภาคเป็น 7 อำเภอ เป็น 38 ตำบล 261 หมู่บ้าน

โดยมีอำเภอดังนี้ อำเภอเมืองตราด อำเภอคลองใหญ่

อำเภอเขาสมิง อำเภอบ่อไร่ อำเภอแหลมงอบ

อำเภอเกาะกูด และอำเภอเกาะช้าง

การปกครองส่วนท้องถิ่นประกอบด้วยองค์การบริหารส่วนจังหวัดตราด เทศบาลเมือง 1 แห่ง คือ เทศบาลเมืองตราด

เทศบาลตำบล 13 แห่ง คือ

* เทศบาลตำบลท่าพริกเนินทราย
* เทศบาลตำบลเขาสมิง
* เทศบาลตำบลแสนตุ้ง
* เทศบาลตำบลบ่อพลอย
* เทศบาลตำบลคลองใหญ่
* เทศบาลตำบลหาดเล็ก
* เทศบาลตำบลแหลมงอบ
* เทศบาลตำบลน้ำเชี่ยว
* เทศบาลตำบลตะกาง
* เทศบาลตำบลหนองเสม็ด
* เทศบาลตำบลชำราก
* เทศบาลตำบลหนองบอน
* เทศบาลตำบลเกาะช้าง

และองค์การบริหารส่วนตำบล 29 แห่ง

จากสถิติกรมการปกครองระทรวงมหาดไทย ปี 2558 จังหวัดตราดมีประชากรทั้งสิ้น 229,435 คน เป็นชาย 114,181 คน คิดเป็นร้อยละ 49.7 เป็นหญิง 115,254 คน คิดเป็นร้อยละ 50.2 มีประชากรที่อาศัยอยู่ในเขตเทศบาลจำนวน 57,806 คน คิดเป็นร้อยละ 25.2 ส่วนที่เหลือ 171,629 คน หรือร้อยละ 74.8 อาศัยอยู่นอกเขตเทศบาล และความหนาแน่นของประชากรโดยเฉลี่ยทั้งจังหวัด 81.3 คนต่อตารางกิโลเมตร (ในเขตเทศบาลความหนาแน่นของประชากรโดยเฉลี่ย 825.8 คนต่อตารางกิโลเมตร นอกเขตเทศบาลความหนาแน่นของประชากรโดยเฉลี่ย 62.4 คนต่อตารางกิโลเมตร)

***ทรัพยากรธรรมชาติ แหล่งน้ำและสภาพทางเศรษฐกิจ***

***ทรัพยากรธรรมชาติ***

ทรัพยากรธรรมชาติที่สำคัญอย่างหนึ่งของจังหวัดตราด คือ ป่าไม้ที่มีพื้นที่ที่ยังคงสภาพป่ามากที่สุด อยู่บริเวณเกาะต่าง ๆ ทางตอนกลางและตอนบนของจังหวัด พื้นที่ป่าบางส่วนได้ถูกทำลายลงมาก ทำให้เกิดผลกระทบต่อสภาพแวดล้อมต่าง ๆ ปัจจุบันมีป่าสงวนแห่งชาติ 14 แห่ง

นอกจากทรัพยากรป่าไม้แล้ว จังหวัดตราดยังมีทรัพยากรธรรมชาติที่มีความสำคัญและมีชื่อเสียงอีกอย่างหนึ่ง คือ แต่รัตนชาติที่สำคัญ ได้แก่ พลอยแดง หรือที่รู้จักกันในชื่อของทับทิมสยาม นอกจากนี้ยังมีไพลินและโกเมน เป็นต้น

แหล่งน้ำที่สำคัญของจังหวัดตราดได้แก่ แม่น้ำตราด ซึ่งเป็นแม่น้ำที่ใหญ่ที่สุด ต้นน้ำเกิดจากเทือกเขาบรรทัดไหลผ่านหลายท้องที่ โดยเฉพาะตำบลบ่อพลอยและตำบลหนองบอน อำเภอบ่อไร่ ซึ่งเคยเป็นแหล่งขุดพลอยที่สำคัญของจังหวัดตราด และผลจากการขุดล้างพลอยทำให้แม่น้ำตราดขุ่นข้นเกิดตะกอนสันดอนปากแม่น้ำ และทำให้ร่องน้ำแคบและตื้นเขินจึงเป็นอุปสรรคต่อการใช้น้ำและการคมนาคมทางน้ำซึ่งในปัจจุบันไม่มีการทำเหมืองแร่รัตนชาติแล้ว ส่วนแม่น้ำที่สำคัญอีกสายของจังหวัดตราดคือ แม่น้ำเวฬุ เป็นแม่น้ำที่แบ่งเขตแดนจังหวัดตราดและจังหวัดจันทบุรี และไหลผ่านเขตเกษตรกรรมของทั้งสองจังหวัด

สำหรับการชลประทานของจังหวัดตราด มีความสำคัญในการเก็บกักน้ำไว้ใช้เพื่อการเกษตร โดยเฉพาะในช่วงฤดูแล้งที่ไม้ผลเจริญเติบโตใกล้เก็บเกี่ยว และเป็นการป้องกันน้ำเค็มหนุน นอกจากนี้ยังมีผลพลอยได้ในการเป็นแหล่งเพาะเลี้ยงสัตว์น้ำจืด และเป็นสถานที่พักผ่อนหย่อนใจอีกด้วย

***สภาพทางเศรษฐกิจ***

ในปี 2557 จังหวัดตราดมีมูลค่ารวมผลิตภัณฑ์จังหวัดทั้งหมด 36,999 ล้านบาท สาขาการผลิตที่สำคัญ เป็นภาคเกษตรกรรม 17,756 ล้านบาท มีมูลค่าร้อยละ 47.99 สาขาภาคนอกเกษตรกรรม 19,243 ล้านบาทหรือร้อยละ 52.00 มีมูลค่าจากสาขาการผลิตที่สำคัญ ได้แก่ สาขา เกษตรกรรมการล่าสัตว์ และการป่าไม้ มีมูลค่า 12,571 ล้านบาท หรือร้อยละ 33.98 สาขาประมงมีมูลค่า 5,185 ล้านบาท หรือร้อยละ 14.01 สาขาการค้าส่ง ค้าปลีก การซ่อมแซมยานยนต์ จักรยานยนต์ ของใช้ส่วนบุคคลและของใช้ในครัวเรือน มีมูลค่า 4,485 ล้านบาท หรือร้อยละ 12.12

สำหรับการเพาะปลูกในปีเพาะปลูก 2558 จังหวัดตราดมีเนื้อที่เพาะปลูกข้าวเจ้านาปี 17,840 ไร่ ได้ผลผลิตข้าวเจ้า 8,209 ตัน เนื้อที่ปลูกสับปะรด 17,891 ไร่ ได้ผลผลิต 57,674 ตัน เนื้อที่ปลูกยางพารา 322,461 ไร่ ได้ผลผลิตยางพารา 65,554 ตัน เนื้อที่ปลูกเงาะ 3,083 ไร่ ได้ผลผลิตเงาะ 2,514 ตัน เนื้อที่ปลูกทุเรียน 28,925 ไร่ ได้ผลผลิตทุเรียน 31,922 ตัน เนื้อที่ปลูกมังคุด 38,268 ไร่ ได้ผลผลิตมังคุด 18,395 ตัน

จังหวัดตราดมีสถานประกอบการอุตสาหกรรมทั้งหมด 415 แห่ง เงินลงทุน 3,738,549,110 บาท จำนวนคนงานทั้งสิ้น 4,778 คน

# *การคมนาคมและขนส่ง*

จังหวัดตราดเป็นจังหวัดชายแดนทางภาคตะวันออกและเป็นจังหวัดเล็กการคมนาคมส่วนใหญ่จึงใช้ทางถนนเท่านั้น ถนนสายหลักที่ใช้ในการติดต่อกับจังหวัดอื่น ๆ คือถนนสุขุมวิท การใช้เส้นทางจากกรุงเทพมหานครสู่จังหวัดตราด สามารถใช้เส้นทางได้สองเส้นทาง คือเส้นทางสุขุมวิท จากบางนา - ชลบุรี - ระยอง - จันทบุรี - ตราด เป็นถนนที่เลียบชายฝั่งทะเลมีระยะทาง 385 กิโลเมตร และเส้นทางสายบางนา - บ้านบึง - แกลง - ตราด มีระยะทาง 315 กิโลเมตร

จังหวัดตราด มีเส้นทางคมนาคมทางอากาศ โดยมีสนามบินจังหวัดตั้งอยู่ที่ ตำบลท่าโสม อำเภอเขาสมิง โดยเปิดใช้ตั้งแต่วันที่ 18 เมษายน 2546 โดยสายการบินบางกอกแอร์เวย์ เส้นทางการบิน ตราด **-**กรุงเทพมหานคร ระยะทางการบินใช้เวลาประมาณ 40 นาที

จังหวัดตราด มีที่ทำการไปรษณีย์โทรเลข 7 แห่ง มีการให้บริการไปรษณีย์ภัณฑ์ธรรมดาในประเทศ 6,700,788 ชิ้น พัสดุไปรษณีย์ในประเทศ 188,506 ชิ้น บริการพิเศษ 1,437,020 ชิ้น

สถิติการใช้โทรศัพท์ มีการติดตั้งโทรศัพท์แล้วจำนวน 17,269 เลขหมาย เลขหมายที่มีผู้เช่าจำนวน 9,492 เลขหมาย

***การสาธารณูปโภค***

ในปี 2558 จังหวัดตราดมีกำลังการผลิตประปาดังนี้

1. สำนักงานประปาตราด มีกำลังการผลิตทั้งสิ้น 1,110 ลูกบาศก์เมตร ในปี 2558 ผลิตน้ำจริง 5,965,764 ลูกบาศก์เมตร แยกเป็นดังนี้ สามารถผลิตน้ำครอบคลุมพื้นที่ อ.เมือง อ.แหลมงอบ มีผู้ใช้น้ำรวม 19,682 ราย

2. สำนักงานประปาบ่อไร่ มีกำลังการผลิตทั้งสิ้น 50 ลูกบาศก์เมตร ในปี 2558 ผลิตน้ำจริง 611,700 ลูกบาศก์เมตร มีผู้ใช้น้ำรวม 1,156 ราย

3. สำนักงานประปาเขาสมิง มีกำลังการผลิตทั้งสิ้น 200 ลูกบาศก์เมตร ในปี 2558 ผลิตน้ำจริง 469,616 ลูกบาศก์เมตร มีผู้ใช้น้ำรวม 1,847 ราย

4. สำนักงานประปาคลองใหญ่ มีกำลังการผลิตทั้งสิ้น 150 ลูกบาศก์เมตร ในปี 2558 ผลิตน้ำจริง 1,296,000 ลูกบาศก์เมตร มีผู้ใช้น้ำรวม 3,319 ราย

จังหวัดตราดมีกำลังการผลิตน้ำประปา รวมทั้งสิ้น 1,510 ลูกบาศก์เมตร มีผู้ใช้น้ำจำนวน 26,004 ราย

สำหรับการจำหน่ายกระแสไฟฟ้าที่ผลิตได้มีทั้งสิ้น 508,696,831.19 ล้านกิโลวัตต์ต่อชั่วโมง และมีผู้ใช้ไฟฟ้าจำนวน 81,674 ราย

***การศึกษา***

ในปีการศึกษา 2558 มีสถานศึกษาระดับต้น คือ ชั้นประถมศึกษาและมัธยมศึกษาในจังหวัด จำนวน 141 แห่ง มีจำนวนห้องเรียนรวมทั้งสิ้น 1,601 ห้อง จำนวนนักเรียน 37,008 คน และมี ครูอาจารย์ จำนวน 1,951 คน ส่วนจำนวนวัดในจังหวัดตราดมีจำนวนทั้งสิ้น 135 แห่ง สำนักสงฆ์ 26 แห่ง มีพระภิกษุ 1,360 รูป สามเณร 97 รูป จำนวนโปสถ์คริสต์ 2 แห่ง และ มัสยิด 13 แห่ง

***การสาธารณสุข***

ปี 2558 จังหวัดตราดมีโรงพยาบาลทั่วไปของรัฐ 8 แห่ง จำนวนเตียง 586 เตียง จำนวนแพทย์ 75 คน ทันตแพทย์ 23 คน พยาบาล 609 คน จำนวนผู้ป่วยทั้งสิ้น 1,099,477 คน เป็นผู้ป่วยใน 88,982 คน และผู้ป่วยนอก 1,010,495 คน และนอกจากนี้มีโรงพยาบาลส่งเสริมสุขภาพตำบล 67 แห่ง

สำหรับโรงพยาบาลเอกชนมีจำนวน 1 แห่ง จำนวนเตียง 114 เตียง จำนวนแพทย์ 23 คน พยาบาล 71 คน จำนวนผู้ป่วยทั้งสิ้น 81,493 คน เป็นผู้ป่วนใน 8,830 คน และผู้ป่วยนอก 72,663 คน และยังมีคลินิกทุกประเภท จำนวน 71 แห่ง

***สถานที่น่าสนใจและแหล่งท่องเที่ยว***

จังหวัดตราดเป็นจังหวัดเล็ก และเป็นจังหวัดชายแดน แต่มีศักยภาพในด้านการพัฒนาการท่องเที่ยวอยู่ในระดับสูงจังหวัดหนึ่ง เนื่องจากสภาพภูมิอากาศและภูมิประเทศเอื้ออำนวย และมีสถานที่ท่องเที่ยวที่มีชื่อเสียงมากมาย อันได้แก่ อุทยานแห่งชาติหมู่เกาะช้าง

หมู่เกาะหมาก หมู่เกาะกูด และชายหาด ต่าง ๆ เช่น หาดบานชื่น หาดสำราญ อ่าวตาลคู่ เป็นต้น ที่ยังคง ความสมบูรณ์ของธรรมชาติอยู่และนอกจากนี้ที่อำเภอบ่อไร่ ยังได้พัฒนาเป็นแหล่งท่องเที่ยวที่น่าสนใจอีกแห่งหนึ่งของจังหวัดตราด

*คำขวัญประจำจังหวัดตราด*

เมืองเกาะครึ่งร้อย พลอยแดงค่าล้ำ ระกำแสนหวาน หลังอานหมาดี ยุทธนาวีเกาะช้าง สุดทางบูรพา

### *วิสัยทัศน์จังหวัด*

“ตราดเมืองสวรรค์แห่งตะวันออก  ประชาชน มีคุณภาพชีวิตที่ดี เป็นแหล่งผลิตสินค้าเกษตรคุณภาพ  การท่องเที่ยวเชิงนิเวศน์ระดับนานาชาติ ความร่วมมือทางสังคมและเศรษฐกิจกับประเทศเพื่อนบ้านอย่างยั่งยืน”